标题：湘真词
陈子龙《江蓠槛》词55首（全）
陈子龙早期词集，收词五十五首。
陈子龙词集有《江蓠槛》与《湘真词存稿》二种，《江蓠槛》是其早期（约25岁-29岁之间）词作合集。《江蓠槛》词努力回归南唐、五代、北宋婉约词之风格，作品以传统的闺情、离别、伤春、咏物等题材为主，显示了词人作为青年才子的花月心性。 
菩萨蛮（春雨）
廉纤暗锁金塘曲，声声滴碎平芜绿。无语欲摧红，断肠芳草中。
几分消梦影，数点胭脂冷。何处望春归？空林莺暮啼。
南乡子（春风）  
却恨艳阳时，妆点蔫红嫁阿谁。一夜轻狂抛掷也，支离，纵有残花不自知。
盼杀到春迟，才到春前少一枝。不敢望人伤薄命，堪悲，明岁开时莫更吹。
蝶恋花（春晓）
才与五更春梦别，半醒帘栊，偷照人清切。检点凤鞋交半折，泪痕落镜红明灭。
枝上流莺啼不绝，故脱馀绵，忍耐寒时节。慵把玉钗轻绾结，恁移花影窗前没。
清平乐（春绣）

陈子龙《湘真阁存稿》词29首（全）
望江梅 二首  
其一
思往事，花月正朦胧。玉燕风斜云鬓上，金猊香烬画屏中，半醉倚轻红。
其二
无限意，消息更悠悠。弱柳三眠春梦杳，远山一角晓眉愁，无计问东流。
宴桃源（本意） 四首
其一
烟景霏微阴洞，堤上紫骝骄鞚。贪看两鸳鸯，行过金鳌玉蝀。
如梦。如梦。花月十年情重。
其二
绮阁沉沉烟重，倒映绿波风动。悄立晓寒侵，依旧雕阑画栋。
如梦。如梦。玉树数声残弄。
其三
天上仙裾无缝，环佩飘飖风送。倚遍小栏干，咫尺烟迷云冻。
如梦。如梦。瀛海玉箫双凤。
其四
醽醁宜春瑶瓮，门外青丝云拥。今夜好思量，总教玉人珍重。
如梦。如梦。满地落红催送。
点绛唇（春闺）  
满眼韶华，东风惯是吹红去。几番烟雾，只有花难护。
梦里相思，芳草王孙路。春无语，杜鹃啼处，泪染胭脂雨。
浣溪沙（闺情）
龙脑金炉试宝奁，虾须银蒜挂珠帘，莫将心事上眉尖。
斗草文无知独胜，弹棋粉石好重拈，一钩红影月纤纤。
诉衷情（春游） 
小桃枝下试罗裳，蝶粉斗遗香。玉轮碾平芳草，半面恼红妆。
风乍暖，日初长，袅垂杨。一双舞燕，万点飞花，满地斜阳。
菩萨蛮（春晓）
玉人袅袅东风急，半晴半雨胭脂湿。芳草衬凌波，杏花红粉多。
起来慵独坐，又拥寒衾卧。金雀带幽兰，香云覆远山。
忆秦娥（杨花） 
春漠漠，香云吹断红文幕。红文幕，一帘残梦，任他飘泊。
轻狂无奈春风恶，蜂黄蝶粉同零落。同零落，满池萍水，夕阳楼阁。
画堂春（春阴）
艳阳深染杏花梢，晓妆初注樱桃。满堂春思卷红绡，昨夜春消。
拾翠绿云斜亸，斗棋红子闲敲。无边芳草玉骢骄，人去迢遥。
山花子（春愁） 
杨柳迷离晓雾中，杏花零落五更钟。寂寂景阳宫外月，照残红。
蝶化彩衣金缕尽，虫衔画粉玉楼空，惟有无情双燕子，舞东风。
柳梢青（春望）    
绣岭平川，汉家故垒，一抹苍烟。陌上香尘，楼前红烛，依旧金钿。
十年梦断婵娟，回首处离愁万千。绿柳新蒲，昏鸦春雁，芳草连天。
醉花阴（拟艳） 
绣幕屏山红影对，两点愁眉黛。消息又黄昏，立遍苍苔，赚得心儿悔。
一缕博山庭院内，人在秋千背。夜久落春星，几阵东风，残月梨花碎。
浪淘沙（忆昔）   
清浅木兰舟，春思悠悠。暮云凝碧旧妆楼，当日画堂红蜡下，戏与藏钩。
何处问重游？好景难留。谁家花月惹人愁？总有笙歌如梦也，别样风流。
虞美人（杂咏）
夭桃红杏春将半，总被东风换。王孙芳草路微茫，只有青山依旧对斜阳。
绮罗如在无人到，明月空相照。梦中楼阁水湛湛，撇下一天星露满江南。
南乡子（春闺）
罗袂晓寒侵，寂寂飞花雨外深。草色萋迷郎去路，沉沉，一带浮云断碧岑。
无限暗伤心，粉冷香销憎锦衾。湿透海棠浑欲睡，阴阴，枝上啼红恐不禁。
醉落魄（春闺风雨）
青楼绣甸，韶光一半无人见。海棠梦断前春怨，几处垂杨，不耐东风卷。
飞花狼籍深深院，满帘寒雨炉烟篆。黄昏相对残灯面，听彻三更，玉枕欹将遍。
小重山（忆昔）
晓日重檐挂玉钩，凤凰台上客，忆同游。笙歌如梦倚无愁，长江水，偏是爱东流。
荒草思悠悠，宫花飞不尽，覆芳洲。临春非复旧妆楼，楼头月，波上对扬州。
踏莎行（春寒）
墙柳黄深，庭兰红吐，东风着意催寒去。回廊寂寂绣帘垂，残梅落尽青苔路。
绮阁焚香，闲阶微步，罗衣料峭莺啼暮。几番冰雪待春来，春来又是愁人处。
唐多令（寒食）
碧草带芳林，寒塘涨水深。五更风雨断遥岑。雨下飞花花上泪，吹不去，两难禁。
双缕绣盘金，平沙油壁侵。宫人斜外柳阴阴。回首西陵松柏路，肠断也，结同心。
蝶恋花（春闺）
紫燕香泥归画栋，卷上帘钩，杨柳笼烟重。窗外晓莺啼一弄，飞花只有东风送。
锦瑟瑶琴都不动，倦倚阑干，白日耽幽梦。金鸭微温红袖拥，芙蓉半掩鞋头凤。
青玉案（春雨闺思）  
海棠枝上流莺啭，试小立，春风面。细草凌波红一线，碧云凝照，绿杨零乱，重锁深深院。
甘蕉翠滴当心卷，写遍相思空自遣。归去枕函曾梦见，一天星月，满庭风露，吹落梨花片。
天仙子（春夜）  
十二画屏围楚岫，一缕水沉携满袖。小桃纤甲印流霞，听玉漏，人归后，两点横波微晕透。
豆蔻梢头春尚瘦，云腻暖金灯下溜。镜台斜背解罗衣，芙蓉绣，生香扣，宝袜酥温红影皱。
江城子（病起春尽）  
一帘病枕五更钟，晓云空，卷残红。无情春色，去矣几时逢？添我千行清泪也，留不住，苦匆匆。
楚宫吴苑草茸茸，恋芳丛，绕游蜂，料得来年，相见画屏中。人自伤心花自笑，凭燕子，舞东风。
千秋岁 （春愁）
章台西弄，纤手曾携送。花影下，相珍重。玉鞭红锦袖，宝马青丝鞚。人去后，箫声永断秦楼凤。
菡萏双灯捧，翡翠香云拥。金缕枕，今谁共？醉中过白日，望里悲青冢。休恨也，黄鹂啼破前春梦。
念奴娇（和尚木春雪咏兰）   
问天何事，到春深，千里龙山飞雪？解佩凌波人不见，漫说蕊珠宫阙。楚殿烟微，湘潭月冷，料得都攀折。嫣然幽谷，只愁又听啼鴂。
当日九畹光风，数茎清露，纤手分花叶。曾在多情怀袖里，一缕同心千结。玉腕香销，云鬟雾掩，空赠金跳脱。洛滨江上，寻芳重惜佳节。
二郎神（清明感旧）   
韶光有几？催遍莺歌燕舞。酝酿一番春，秾李夭桃娇妒。东君无语，多少红颜天上落，总添了数抔黄土。只是你年年芳草，依旧江山如许。
何处？当年此日，柳堤花墅。内家妆，搴帷生一笑，驰宝马汉家陵墓。玉雁金鱼谁借问？空令我伤今吊古。叹绣岭宫前，野老吞声，漫天风雨。
陈子龙词集外三首
除了《江蓠槛》和《湘真阁存稿》中的84首词之外，陈子龙的全集（《陈忠裕公全集》）中还收有三首词。《江蓠槛》作于陈子龙24-29岁之间，而《湘真阁存稿》作于陈子龙39岁那年的暮春，因此这三首”集外之词”，显然是陈子龙在其他时候的偶然之作，其中《望仙楼（夜宿大蒸西庄）》作于亡国之后，其余二首无法确定大概时期。
点绛唇（闺情）
惜别经年，玉阶冷落人消瘦。海棠春画，漫倚雕阑久。
愁拂银床，泪湿双红袖。灯残后，梦回巫岫，淡月疏帘透。
乳燕飞  
琼树红云漉，彩虹低，护花梢泻，腻凉香浴。珊枕柔乡凝豆蔻，款款半推情蹙。更小语不明深曲，解语夜舒莲是药，生憎人梦醒皆相属。凤萧歇，停红玉。
娇莺啼破东风独，移来三起阊门柳，馆娃遣绿。栽近妆台郎记取，年年双燕来逐。云鬟沉滑藏雅足。漫折樱桃背人立，倚肩低问麝衾馥。浑不应，强他续。
望仙楼（夜宿大蒸西庄）
满阶珠露溢啼痕，闲坐空庭凄绝。今夜鹃声偏咽，红透花枝血。
自惭虺尹匡持，回首山河残缺。灯烬乍明还灭，肠断谁堪说。
附录：陈子龙散曲二套
为宋尚木题梅下美人像
【倾杯赏芙蓉】唤起生香软玉屏，无奈东风冷。只见她万缕云鬟，十样眉峰，百种多娇，一种多情。恰似生成金屋冰心映，莫待飞上瑶台对月明。清虚境，有云璈玉磐，更五铢仙佩，星下坐调笙。
【玉芙蓉】雕栏只自凭，绮阁曾相并。奈梦儿缥缈，画里分明。生憎玉蕊春前影，淡写胭脂雨后晴。谁同病？有梅花半醒。可怜她，玉人和月夜亭亭。
【普天乐犯】踏花茵，情中景；倚鲛绡，身后影。巧丹青，一生成，翻认做两两娉婷。夜阑人静，轻云半吐巫山岭。有情人著意端详，空担了两下消停。
【朱带锦】描得出风流倾城，画不就断肠情性，无限新愁任醉醒。怕东风红粉飘零，满纸写幽情，也应珍重，麝兰香暗生。添个人儿也，唤真真，末后两三声。
【尾声】汉宫图画真难定，打叠起凤钗鸾镜。只愿你秋雨弹琴伴茂陵。　　
咏柳
【集贤宾】东风细吐春影微，哪堪明月披离。如梦和烟娇半起，更无端情性谁知。飘零始矣，莫暗度艳阳空翠。全不记，曾攀折舞腰余几。
【黄莺儿】犹忆把鞭归，走章台，晚路迷。绾来多与伤心会。长条扫地，香丝乱飞，好将移植灵和内。想依依风流放诞，时拂玉人依。
【簇御林】莺闺小，缘未齐。弄轻黄，匀落晖，早春风雨双憔悴。便付与、闲桃李，在楼西，星寒雾暖，都是搅愁眉。
【猫儿坠】奈成轻薄，又逐晓云回。尽日空蒙吹絮未？一江摇曳化萍飞。相疑尚是春深，暗惊秋意。
【尾声】可怜今日飞花易，莫怨当年系马迟，灞岸行人不做美。
陈子龙湘真词评价
★清·王士禛《花草蒙拾》：陈大樽诗首尾温丽，湘真词亦然。然不善学者，镂金雕琼，正如土木被文绣耳。又或者断断格律，不失尺寸，都无生趣。譬若安车驷马，流连陌阡，殊令人思草头一点之乐。
★清·王士禛《花草蒙拾》：云间数公（陈子龙等）论诗拘格律，崇神韵。然拘于方幅，泥于时代，不免为识者所少。其于词，亦不欲涉南宋一笔，佳处在此，短处亦坐此。合肥（龚鼎孳）乃备极才情，变化不测。娄东（吴伟业）驱使南北史，澜翻泉涌，妥帖流丽，正是公歌行本色，要是独绝。
★清·王士禛，邹祗谟《倚声初集》：大樽柔情俊语，自淮海、漱玉组织而出，不落南渡以后。
★清·王士禛，邹祗谟《倚声初集》：可谓钟隐（李煜）后身。
★清·王士禛，邹祗谟《倚声初集》：湘真词意长于笔，每一调中定有数致语可供沉讽。
★清·王士禛，邹祗谟《倚声初集》：咏物至湘真，真有镜花水月之妙。
★清·王士禛，邹祗谟《倚声初集》：每读《江蓠槛》词，令人息斗字之想。
★清·王士禛，邹祗谟《倚声初集》：每读湘真词，令人移情惝恍者弥日。
★清·王士禛，邹祗谟《倚声初集》：写景布词必不入南宋一字，是此公独绝。
★清·王士禛，邹祗谟《倚声初集》：读湘真词，觉镂鉥字句者之拙。
★清·王士禛，邹祗谟《倚声初集》：大樽诸词神韵天然，风味不尽，如瑶台仙子独立却扇时。湘真一刻晚年所作寄意更缅邈凄恻。
★清·王士禛，邹祗谟《倚声初集》：浣笔漱墨，无不香倩欲绝，工此派者，今惟子山（计南阳）、其年（陈维崧）尔。
★清·王士禛，邹祗谟《倚声初集》：首尾温丽无一僻字拗调，是公独绝处。骚人以幽兰比君子，此词其有招些之思乎。
★清·顾璟芳《兰皋明词汇选》：大樽先生文高两汉，诗轶三唐，苍劲之节，与志气相符。遒其词风流婉约，堪付与、十八歌喉。传称河南亮节，作字不胜绮罗；广平铁心，《梅赋》偏工柔艳，吾于先生益信。
★清·沈雄《古今词话》：大樽文高两汉，诗轶三唐，苍劲之色，与节义相符。乃《湘真》一集，风流婉丽如此。传称河南亮节。作字不胜绮罗，广平铁心，《梅赋》偏工清艳，吾于大樽益信。
★清·佟世南：“至故明惟（刘基）《写情》、（陈子龙）《湘真》二集，高朗秀艳，得两宋轨则。”
★清·谭献《复堂诗话》：重光(李煜)后身，唯卧子（陈子龙子龙）足以当之。词自南宋之季，几成绝响。元之张仲举（张翥）稍存比兴。明则卧子直接唐人，为天才。
★清·谭献《复堂诗话》：有明以来，词家断推湘真（陈子龙）第一，饮水次之。其年（陈维崧）、竹垞（朱彝尊）、樊榭（厉鹗）、频伽（郭麐），尚非上乘。
★清·谢章铤《赌棋山庄词话》卷八：“明末风雅首陈大樽子龙，大樽门下首夏存古完淳。”
★民国·徐敬修《词学常识》：“按子龙之词，缠绵悱恻，神韵天然，为有明一代词人之冠。……总之有明一代之词学，初则沿蜕岩（张翥）之风轨，永乐以后，《花间》《草堂》诸集渐盛，当时唯小令中调，间有可取，其余则偏于浮靡，无一硬语，至陈子龙出，始卓然可称一代词宗，然已身丁季叔，而开有清风气之先矣。”
★近代·钱基博《中国文学史》：子龙之诗，不脱王李之窠臼；而子龙之词，则直造唐人之奥宇。词至南宋之季，几成绝响；知比兴者，元张翥之《蜕岩词》而已。明初作者，犹承张翥之规，不乖于风雅。永乐以后，南宋诸名家词，皆不显于世；盛行者为《花间集》、《草堂诗余》二选。杨慎王世贞辈之小令中调，犹有可取；长调皆失之俚。惟陈子龙之《湘真阁》、《江蓠槛》诸词，风流婉丽，足继南唐后主，则得于天者独优也。观其所作，神韵天然，风味不尽，如瑶台仙子，独立却扇时；而《湘真》一刻，晚年所作，寄意更绵邈凄恻，言内意外，已无遗议。
★近代·龙瑜生《近三百年名家词选》：词学衰于明代，至子龙出，宗风大振，遂开三百年来词学中兴之盛。
★近代·吴梅《词学通论》：余尝谓明词，非用于酬应，即用于闺闼，其能上接风骚，得倚声之正则者，独有大樽（陈子龙）而已。三百年中，词家不谓不多，若以沉郁顿挫四字绳之，殆无一人可满意者。盖制举盛而风雅衰，理学炽而词意熄，此中消息，可以参核焉。至卧子（陈子龙）则屏绝浮华，具见根柢，较开国时伯温（刘基）、季迪（高启），别有沉着语，非用修（杨慎）、弇州（王世贞）所能到也。
★现代·佚名《已成词话》：“明清两季，最得乐笑翁妙旨者，首推江阴蒋鹿潭（蒋春霖）；最得五代、北宋小令要旨者首推云间陈大樽（陈子龙）；若成容若（纳兰性德），自别有家数，亦颇可观。”